SKRIFTLIG FORESPØRGSEL P-1949/99

af W.G. van Velzen (PPE-DE) til Kommissionen

(19. oktober 1999)

Om: Løsning af år 2000-problemet

Om mindre end 90 dage skifter århundredet. For at forebygge uro blandt borgerne med hensyn til eventuelle negative følger af det såkaldte år 2000-problem opfordrede Europa-Parlamentet i begyndelsen af året (A4-0014/1999)(1) Kommissionen til hver tredje måned og frem til århundredeskiftet at orientere Parlamentet om EU's fremskridt med hensyn til en løsning af år 2000-problemet. Indtil nu har Europa-Parlamentet desværre ikke modtaget yderligere oplysninger fra Kommissionen om dette spørgsmål.

1. Kan Kommissionen oplyse, hvorfor den ikke har reageret på Europa-Parlamentets udtrykkelige opfordring, og vil Kommissionen nu orientere Parlamentet inden 1. december 1999?

2. I svaret på min tidligere forespørgsel (3570/98)(2) oplyste Kommissionen, at nuklear sikkerhed er et nationalt anliggende, og det er således op til det enkelte land at træffe passende foranstaltninger. Dette udelukker ikke, at eventuelle negative følger af år 2000-problemet i den nukleare sektor kan få konsekvenser for folkesundheden og økonomien i hele (eller store dele af) EU. Kan Kommissionen oplyse, hvilke koordinerede aktioner den har iværksat og/eller vil iværksætte for at løse grænseoverskridende problemer inden for EU som følge af år 2000-problemet?

3. Det er uklart, hvordan de central- og østeuropæiske lande vil løse år 2000-problemet, navnlig for så vidt angår atomkraftværker. IAEA er den toneangivende internationale organisation på dette område. Råder Kommissionen over aktuelle oplysninger fra IAEA, og kan den i bekræftende fald oplyse den øjeblikkelige situation med hensyn til løsningen af år 2000-problemet i den nukleare sektor i de central- og østeuropæiske lande?

4. Kan Kommissionen på baggrund af de under punkt 2 nævnte eventuelle følger for EU oplyse, hvilke skridt den har taget eller vil tage for at forebygge eventuelle grænseoverskridende problemer mellem EU og de central- og østeuropæiske lande? Er der i den forbindelse indgået aftaler og i bekræftende fald hvilke?

(1) EFT C 153 af 1.6.1999, s. 52.

(2) EFT C 341 af 29.11.1999, s. 8.

Svar afgivet på Kommissionens vegne af Erkki Liikanen

(15. november 1999)

1. Kommissionen beklager, at dens omstrukturering har forårsaget forstyrrelser i arbejdet, hvilket har medført en forsinkelse af Kommissionens svar til Parlamentet inden for den oprindeligt angivne frist.

Kommissionen har dog udarbejdet meddelelser til Rådet og Parlamentet om Fællesskabets fremskridt inden for forebyggelse af år 2000-problemet for første og andet kvartal af 1999. Rapporten for første kvartal 1999 påtænkes vedtaget i begyndelsen af november 1999, og rapporten for andet kvartal 1999 at følge hurtigt herefter i november 1999. Rapporten for tredje kvartal 1999 er under udarbejdelse og forventes færdig i december 1999.

2. Medlemsstaterne har meddelt, at de har iværksat foranstaltninger med henblik på at forebygge en eventuel risiko, som år 2000-problemet udgør for deres nukleare anlæg. De er af den mening, at der ikke er nogen risiko af betydning for den nukleare sikkerhed. Der er derfor intet behov for, at Kommissionen øger sine koordineringsaktiviteter inden for området civilbeskyttelse og udveksling af radiologisk information.

3. Det Internationale Atomenergiagentur (IAEA) har på nuværende tidspunkt foretaget ti besøg på forskellige nukleare anlæg, først og fremmest i Central- og Østeuropa eller NIS-landene. Hensigten med

disse besøg er at hjælpe de nukleare anlæg med at vurdere, hvor stort et år 2000-problem, de har. Indtil nu er der ikke fundet problemer ved sikkerhedskritiske systemer. Det er konstateret, at 10-20 andre systemer på hver reaktor, hvoraf de fleste er operatørinformationssystemer, kan blive påvirket af problemet. Fejl i disse systemer, som ikke i sig selv medfører en sikkerhedsrisiko, kunne eventuelt medføre urimeliget store belastninger for operatørerne i nukleare anlæg, og derved give anledning til fejl, som medfører en fare for sikkerheden. Alle central- og østeuropæiske lande samt NIS-landene har iværksat programmer for at løse problemet og har til hensigt at gennemføre de nødvendige foranstaltninger inden udgangen af 1999.

Kommissionen har jævnlig kontakt med IAEA og koordinerer sine rådgivningsaktiviteter med IAEA. I øjeblikket leverer Kommissionen rådgivningsbistand til en række nukleare anlæg og regeludstedende myndigheder.

4. Kommissionen har ved forskellige lejligheder taget år 2000-problemet op med de central- og østeuropæiske lande og modtaget deres forsikringer om, at de er bevidste om problemet og har programmer til at løse det. På mange områder ser det ud til at disse lande vedtager nødplaner, som ligner medlemsstaternes. Repræsentanter fra disse lande har også deltaget i to workshops, organiseret af Kommissionen, hvoraf den første i juli 1999 drejede sig om el-net og år 2000-problemet og senest, i slutningen af september 1999, en workshop på to dage, hvor man gennemgik forberedelserne til år 2000 inden for forskellige kritiske infrastrukturer. Referater fra disse møder findes på Kommissionen netsted om Y2K: http://www.ispo.cec.be/y2keuro/year2000.htm.

Kommissionen er også repræsenteret i styregruppen for International Y2K co-operation centre og deltager i de aktiviteter, som centret organiserer i forskellige dele af verden. Der er ingen særlige aftaler med landene for så vidt angår år 2000-problemet, bortset fra den støtte, der gives inden for nuklearsektoren. Man har generelt valgt at opmuntre til udveksling af informationer og ekspertise.